Stjórn BÍ ályktar um aðgerðir og áherslur í kjölfar óveðurs Mynd / Guðrún Lárusdóttir í Keldudal Stjórn Bændasamtakanna kom saman á fundi í vikunni og ályktaði eftirfarandi vegna óveðursins sem gekk yfir landið í síðustu viku : „ Stjórn BÍ harmar það tjón sem bændur urðu fyrir í óveðrinu sem gekk yfir landið fyrr í þessum mánuði . Stjórnin þakkar björgunarsveitum landsins og öðrum viðbragðsaðilum fyrir ómetanlegt framlag við erfiðar aðstæður . Stjórnin leggur áherslu á eftirfarandi í framhaldinu : Huga verður að því að þeir sem hafa orðið fyrir andlegum áföllum fái aðstoð við að vinna úr því . Aðstæður sem þessar reyna verulega á , andlega og líkamlega . Það tekur á að missa skepnur í aðstæðum sem þessum og að vera innilokaður jafnvel sólarhringum saman , án rafmagns , hita eða nokkurra fjarskipta . Fara þarf yfir hvort Bjargráðasjóður eða aðrar opinberar áfallatryggingar bæti tjón vegna afurðamissis á kúabúum , gripatjón , til dæmis hross sem fórust sem og tjón á girðingum . Ljóst er að á einstöku bæjum er gríðarlegt tjón af þessum sökum sem almennar tryggingar bæta ekki . Minnt er á fordæmi er fyrir að Bjargráðasjóður hefur fengið fjármagn til að mæta sambærilegum aðstæðum . Bæta þarf verulega afhendingaröryggi á rafmagni og hraða eins og kostur er að koma dreifilínum rafmagns í jörð . Endurmeta þarf hvar er nauðsynlegt að varaaflsstöðvar séu fyrir hendi og tryggja eldsneytisbirgðir fyrir þær í skilgreindan tíma . Fjarskiptakerfi þurfa að þola að vera án rafmagns tímabundið og styrkja þarf GSM-símkerfið . Skoða þarf hvort ekki sé rétt að GSM-kerfið sé öryggiskerfi íbúanna bæði til að þeir geti náð sambandi við umheiminn og einnig að hægt sé að ná í þá sem lenda í þessu aðstæðum . Það er óásættanlegt að öll fjarskipti falli niður í svo langan tíma eins og gerðist nú . Bændur þurfa einnig að meta hver og einn hvernig þeir eru í stakk búnir til að mæta svona aðstæðum . Það er öllum ljóst að það eiga eftir að koma fleiri slík veður og einnig getur ýmislegt annað komið upp á sem truflar afhendingu á rafmagni . Aldrei verður hægt að koma í veg fyrir það , en innviðir samfélagsins verða að þola það betur en þeir gerðu í þetta sinn . “